钦定古今图书集成/明伦汇编/家范典/第063卷 > 《黄州与子安兄》宋·苏轼
## 钦定古今图书集成/明伦汇编/家范典/第063卷 > 《黄州与子安兄》宋·苏轼

近于城中得荒地十数亩，躬耕其中，作草屋数间，谓
之“东坡雪堂。”种蔬接果，聊以忘老。有一大曲寄呈，为
一笑。为书角大，远路恐被拆，更不作四小哥、二哥及
诸亲知书，各为致下恳。巢三见在东坡安下，依旧似
虎，风节愈坚。师授某两小儿极严，常亲自煮猪头灌
血。晴作姜豉菜羹，宛有太安滋味。此书到日，相次岁猪鸣矣。老兄嫂团坐火炉头，环列儿女，坟墓咫尺，亲
眷满目，便是人间第一等好事，更何所羡？可转此纸
呈子明也。近购获先伯父亲写《谢蒋希鲁及第启》一
通，躬亲标背题跋，寄与念二，令寄还二哥，因书问取。